示趙與檳弘毅章
作者：趙汝騰
朝代：宋

paragraphs: 天之蒼蒼，而在山中。
大畜之象，驗之于躬。
六尺之微，萬善畢叢。
往行前言，浩浩無窮。
一以貫之，何所不容。
兩間非大，此之謂弘。
牝馬之貞，行地無疆。
古往今來，其道有常。
是以資生，至哉化光。
君子體之，六二直方。
直內方外，何用不臧。
守此之毅，賁育非剛。
泗亭之參，以此任道。
繇軻而後，孰其深造。
濂洛儒先，知德之奧。
非苟知之，亦免允蹈。
興夫請書，朝夕戴抱。
懋哉懋哉，至於華皓。